b'\n_START_ARTICLE_\n\xc5\xa0krgorepci\n_START_SECTION_\nOpis\n_START_PARAGRAPH_\nPo telesni zgradbi so nekoliko podobni cepono\xc5\xbecem, zato nekateri avtorji menijo, da sta skupini sorodni. Njihova najo\xc4\x8ditnej\xc5\xa1a zna\xc4\x8dilnost so razmeroma dobro razvite sestavljene o\xc4\x8di in velik ko\xc5\xa1 (karapaks), ki pokriva celotno telo razen zadka. Oba para tipalnic sta reducirana in majhna, iz prvega para izra\xc5\xa1\xc4\x8data velika kavlja za pritrditev na gostitelja. Zajedavskemu na\xc4\x8dinu \xc5\xbeivljenja so prilagojene tudi obustne okon\xc4\x8dine, ki so oblikovane za prebadanje in sesanje, oprsne okon\xc4\x8dine pa so normalno razvite. Imajo jih dva para in z njimi lahko \xc5\xa1krgorepci hodijo ali plavajo kadar niso pritrjeni na gostitelja. Zadek je majhen in ne\xc4\x8dlenjen, gledano od spodaj je sr\xc4\x8daste oblike; v njem so glavne mi\xc5\xa1ice za sesanje krvi._NEWLINE_Parijo se na gostitelju, nato pa samica oplojena jaj\xc4\x8deca odlo\xc5\xbei na dno. Pravkar izlegle li\xc4\x8dinke so \xc5\xbee podobne odraslim \xc5\xbeivalim in so prav tako zajedavske._NEWLINE_\xc5\xbdivijo tako v slanih kot v sladkih vodah, kjer prosto plavajo naokrog in se prisesavajo na tam \xc5\xbeive\xc4\x8de ribe, s katerimi pridejo v stik. Po njej se splazijo do \xc5\xa1kr\xc5\xbenega poklopca, kjer se pri\xc4\x8dnejo prehranjevati s sluzjo ali odpadlimi luskami ali prebodejo ko\xc5\xbeo in pri\xc4\x8dnejo sesati telesne teko\xc4\x8dine. Poleg neposredne \xc5\xa1kode - \xc4\x8de majhno ribico ali paglavca napade ve\xc4\x8d \xc5\xa1krgorepcev, \xc5\xbeival pogosto pogine - se rane, ki jih povzro\xc4\x8dajo, hitro oku\xc5\xbeijo z glivami ali drugimi patogeni. V tem pogledu imajo \xc5\xa1krgorepci tudi ekonomski vpliv, kadar se namno\xc5\xbeijo v ribogojnicah ali akvarijih.\n_START_SECTION_\nTaksonomija\n_START_PARAGRAPH_\nV skupino uvr\xc5\xa1\xc4\x8damo okrog 173 danes \xc5\xbeive\xc4\x8dih opisanih vrst. Po trenutno veljavni klasifikaciji uvr\xc5\xa1\xc4\x8damo vse v en sam red, Arguloida (po nekaterih virih \xc2\xbbArguloidea\xc2\xab) z eno samo dru\xc5\xbeino, Argulidae, je pa bila nedavno predlagana \xc5\xa1e druga dru\xc5\xbeina, Dipteropeltidae. Sorodni so cepono\xc5\xbecem._NEWLINE_Po morfolo\xc5\xa1kih in drugih znakih sklepajo, da gre za eno od izvornih skupin v razredu Maxillopoda, vendar se njihovi fosili niso ohranili, verjetno zaradi mehkega skeleta.'